<p class="ql-align-right">في الحلقة دي حنتكلم عن الحدث الصادم أو اضطراب ما بعد الصدمة. اضطراب ما بعد الصدمة هو اضطراب بيحصل نتيجة لي حدث صادم أو تعرض الشخص لي حدث صادم زي ما حاصل هسة في السودان، الحرب حدث صادم طيب واحدة من الحاجات اللي ممكن تحصل لينا نفسيا هي اضطراب ما بعد الصدمة. اضطراب ما بعد الصدمة هو اضطراب نفسي فيهو أعراض وعلامات كتيرة لكن متين بنقول انو الحدث حدث صادم ذاتو عشان يجينا بعداك اضطراب ما بعد الصدمة لازم يكون في عاملين مهمات شديد انو الحدث يكون مهدد للحياة أو حياة زول من الحولي و الحرب حدث صادم و العامل التاني انو يحس الإنسان بالعجز انو ما قادر يساعد نفسه أو يساعد الاخر المعاه برضو دي بتكون موجودة في الحدث بتاع الحرب. بالتالي العاملين ديل بينتجو لينا أو بيؤدوا لي اضطراب ما بعد الصدمة. ما كل الناس طبعا بيصابو بي اضطراب ما بعد الصدمة على حسب رد الفعل، على حسب حدة الحدث للاخر، تجاربه الشخصية، تجاربه الماضية و تاريخه في الاحداث الصادمة فالبتالي ما كل الناس بيتعرضو لي الحاجة دي. أما الاعراض اللي ممكن تحصل لينا نتيجة لي الحدث الصادم اللي هي اعادة تجربة الحدث الصادم زي انو الحاجة دي ممكن تحصل تاني أو الحاجة دي بتوقعا تجي الإعادة بتاعة تجربة الحدث الصادم ممكن تجينا في شكل كوابيس أو أحلام مزعجة أو في شكل شريط بتاع ذكريات اللي هي فلاش باك كدا زي أنا قاعد واعي لكن الحدث كلو يجيني ماري زي شريط الفيديو أو الفيلم من خلال التجربة اللي أنا مريت بيها فالبتالي بتكون زي عايش الحدث تاني فدي واحدة من الأعراض. العرض التاني اللي التجنب، بتجنب أشوف الأفلام، الفيديوهات، شوارع، ناس، ممكن اتجنب حاجات كتيرة شديد عشان ما تذكرني بالحدث الصادم. بالتالي واحدة من الأعراض&nbsp;&nbsp;هي عرض التجنب بيكون موجود. العرض التالت ممكن يكون برضو اللي هي سرعة الاستيقاظ أو الاستثارة يعني الزول طوالي أقل حاجة بتخلي ... أقل حاجة تلقاه مثلا جسمه كش يعني تلقاه أقل حاجة مثلا بهيج، أغلبية الناس اللي اتعرضو لي اضطراب ما بعد الصدمة يقول زمان نفس الحدث دا لو جا أنا ما بهيج الهيجان دا لكن هسي بقيت لأقل الأسباب أنا باستثار. أقل صوت، يعني لو سمعت صوت كباية اتكسرت أنا ممكن اتخلع، لو قمت من النوم بقوم مفزوع، حتى النوم ممكن يكون في اضطرابات كبيرة شديد قد تحدث نتيجة لتعرضنا لي الحدث الصادم. الحاجة الاخيرة في الأعراض اللي هي تغيرات في المزاج و واحدة من الحاجات المهم ندركها هي المزاج و الادراك بتاعنا يعني الزول ممكن يكون ما متذكر الأحداث ما بيجمع يعني بيكون قاعد معاك يقوم يقول ليك انت بتقول في شنو ؟ ما قادر يستوعب الكلام حتى ممكن الكلام يعني ممكن يكون في تأخر في انو يقول الكلمة تأتأة أو يقولو بي بطء أو عشان يدرك انت قاصد شنو ممكن تشرح ليهو أكتر من مرة. الحاجة التانية المزاج بيكون يعني المزاج بيكون ما بقدر أفرح شديد ولا بقدر أزعل ولا بقدر أعبر يعني المزاج متقلب فبالتالي دي كلها يعني أعراض ظاهرة شديد لي اضطراب ما بعد الصدمة. في علاج نفسي بالارشاد أو اجلسات النفسية المتخصصة و برضو مرات في حالات بيكون في علاج دوائي بيؤخد من&nbsp;&nbsp;&nbsp;&nbsp;&nbsp;&nbsp;&nbsp;&nbsp;الطبيب المتخصص و بالتالي بيعتمد على حسب مثلا درجة الأعراض و حدتها لي الشخص </p><p class="ql-align-right">شكرا جزيلا مع تمنياتنا ليكم بي صحة نفسية وعقلية وشكرا عوافي ربنا يسلم البلاد و العباد.</p><p><br></p>